ועדת החוקה, חוק ומשפט, כנסת 16, פרוטוקול מספר 542, 2005-07-19 09:00

מיכאל איתן: חברים, אני מתכבד לפתוח את הישיבה.

מיכאל איתן: הצעת חוק מובאת לאישור לקריאה הראשונה, מטעם הוועדה.

קרן ויינשל: יש שני דברים על השולחן:

קרן ויינשל: האחד היא הצעה של חבר הכנסת יאסינוב, והשני, אלה תיקונים שביקשה ועדת הבחירות המרכזית.

מיכאל איתן: (קורא סעיף 1 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005) מה זה?

קרן ויינשל: בעקבות זה שפנקס הבוחרים נלקח מהמרשם, לא צריך להתכונן לו הרבה זמן מראש, לכן לא צריך לעשות את זה בכל שנה, אלא רק לפני בחירות.

קרן ויינשל: זה תיקון טכני יחסית.

מיכאל איתן: (קורא סעיף 2 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005) מה זה?

קרן ויינשל: במקום שיקבעו את ההרכב הסיעתי של ועדת הקלפי מדי שנה.

קרן ויינשל: זה רק לצורך הבחירות.

מיכאל איתן: 113 יום, מה זה?

תמר אדרי: זה היה היום הקובע של פעם להכנת הפנקס.

תמר אדרי: זה נשכח בטעות, ולא תוקן בפעם הקודמת.

מיכאל איתן: מה זה סעיף 2?

תמר אדרי: זה קובע את מקומות הקלפי.

תמר אדרי: פעם היינו קובעים כל שנה, כשהיה פנקס כל שנה, עכשיו יש רק לפני בחירות.

מיכאל איתן: מה זאת אומרת "מהיום ה-40 לפני הבחירות"?

מיכאל איתן: זה לא יכול להיות, אתם טועים.

אילת פישמן: סעיף 21 זה ההרכב הסיעתי של ועדות הקלפי.

מיכאל איתן: זה לא מקומות הקלפי, כי לא יכול להיות ש-40 יום לפני מועד הבחירות עוד לא יודעים איפה יהיו הקלפיות.

אילת פישמן: זה הרכב הקלפי של ועדות הקלפי, זה היה בכל שנה, כי פעם היינו עושים פנקס כל שנה.

אילת פישמן: היום אין יותר פנקס כל שנה, ולכן אמרנו שזה המועד.

מיכאל איתן: זה המועד האחרון, כי יש גם אפשרות לשינויים ולכל מיני העברות.

מיכאל איתן: (קורא סעיף 3 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005) מה זה תיקון 26?

קרן ויינשל: זה פנקס הבוחרים.

קרן ויינשל: סעיף 26 קובע שפנקס הבוחרים יוצג באינטרנט.

קרן ויינשל: זו בקשה של השב"כ.

מיכאל איתן: אני לא מסכים לשינוי, הסכמתי לדחייה.

גדעון סער: נדון בזה במועד אחר.

מיכאל איתן: נעניתי לפנייתם.

גדעון סער: נוציא את זה ממה שעולה למליאה.

מיכאל איתן: נוריד את הנושא, ואף אחד לא יטען נושא חדש אם נכניס בקריאה שנייה ושלישית.

קרן ויינשל: למליאה זה לא עולה.

מיכאל איתן: (קורא סעיף 4 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)

קרן ויינשל: זה אומר שחייל בשירות סדיר, כמו חייל בשירות קבע, אם הוא נבחר לכנסת, תושעה החיילות שלו.

מיכאל איתן: לא היה כתוב: חייל בשירות קבע?

קרו ויינשל: היה כתוב חייל בשירות סדיר, רק בזמן הבחירות, ולא אם הוא נבחר.

מיכאל איתן: (קורא סעיף 5 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)

קרן ויינשל: זה העתקים של פנקס הבוחרים.

קרן ויינשל: בעקבות זאת שכבר אין בחירות ישרות, מצמצמים את ההעתקים משמונה לחמישה.

מיכאל איתן: (קורא סעיף 6 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)

גדעון סער: זה סעיף בחוק חסינות חברי הכנסת (זכויותיהם וחובותיהם).

גדעון סער: זו תעודה מזהה לכל דין, אבל שום רשות במדינה לא הפנימה את זה.

מיכאל איתן: מה עם תעודת שופט?

מיכאל איתן: אין תעודות נוספות כאלה?

גדעון סער: יש הוראה בחוק חסינות חברי הכנסת.

גדעון סער: אני לא מכיר הוראה דומה.

מיכאל איתן: תעודת שוטר היא לא תעודה מזהה?

אמנון לורך: תעודת שוטר היא תעודה מזהה.

מיכאל איתן: נבדוק.

גדעון סער: בא אלי לפי הישיבה עורך-הדין לורך.

גדעון סער: האמת שהעליתי את זה בזמן דיוני ועדת המשנה, אבל המשכנו הלאה.

גדעון סער: החשש הזה כנראה ניקר באמנון לורך, כשהוא אומר שזה מגביר את הסיכון לזיופים בצורה משמעותית.

אילת פישמן: ממש לא.

מיכאל איתן: למרות שאנשי הביטחון משתמשים בשם הביטחון לשווא, אנחנו הפוליטיקאים משתמשים בשם הזיופים לשווא.

מיכאל איתן: אנחנו מגזימים.

מיכאל איתן: תספר לך תמר אדרי איך רענן כהן, כשהם הפסידו בבחירות, התחיל לספר מעשיות, והוא הלך לביקור במחסנים של ועדת הבחירות, והעיתונאים קנו את זה, הם החזיקו שבועיים ברווז עיתונאי שבתוך שנייה ראית שאין לו, לא ידיים ולא רגליים.

מיכאל איתן: היא כל הזמן אומרת שאלה המצאות.

תמר אדרי: משמר איילון זה היה הקלאסי.

תמר אדרי: הוא הציג שאיך יכול להיות שיש בוחרים בפנקס, למשל 100, והצביעו 150.

תמר אדרי: משמר איילון זה ליד הבסיס של משמר הגבול, אז באמת היתה שם ערימה, אבל היו תעודות והיה הכול.

תמר אדרי: מי שמכיר – יודע, אבל הציבור לא יודע.

אמנון לורך: אפשר לנמק לפני שאתה עונה?

מיכאל איתן: אמנון לורך, אני מומחה לדבר הזה, חייתי את זה שנים.

אמנון לורך: אנחנו לא חיינו את זה.

מיכאל איתן: זה עניין של מידה.

אמנון לורך: מדינת ישראל משקיעה אנרגיות אדירות במיגון תעודת הזהות והדרכון, והיא לא משקיעה אנרגיות בכלל בכל הנוגע לרשיון הנהיגה.

אמנון לורך: את רשיון הנהיגה אתה מוציא בקלי קלות, זו תמונה של מה שהווידיאו מצלם, לכל אחד יש שני רשיונות נהיגה בכיס.

מיכאל איתן: אני מכיר את כל זה.

מיכאל איתן: לא חידשת לי כלום.

מיכאל איתן: העובדות ידועות לשנינו.

מיכאל איתן: כל אחד יכול לעשות שיקול דעת אחר, ושני שיקולי הדעת הם לגיטימיים.

אמנון לורך: תביא את המשטרה שיגידו מה דעתם.

אמנון לורך: אם הם אומרים שאין בעיה – בסדר.

מיכאל איתן: אני שואל את עצמי בכמה מקרים תעודת הנהיגה מנעה אדם, או לא להצביע או לנסוע מרחק של כמה קילומטרים להביא את תעודת הזהות שלו.

מיכאל איתן: זה יכול להיות בכל מערכת בחירות, בהערכה גסה שלי, זה יכול לקרות בכמה מאות מקרים כל יום בחירות, אם לא אלפים, ואז חלק מהאנשים יפסידו את זכות הבחירה.

מיכאל איתן: מתוך הכמה מאות יהיו גם כמה עשרות שלא יצביעו.

מיכאל איתן: לעומת זאת, אני שואל את עצמי כמה אנשים ילכו לזייף תעודה כזאת בשביל להרוויח עוד קול אחד בקלפי.

מתי דרובלס: יותר קשה לזייף רשיון נהיגה מאשר תעודת זהות.

מיכאל איתן: אני גם אומר, אבל אני מדבר על העניין של הנוחות.

מיכאל איתן: למה אנחנו לא רוצים שלבני אדם יהיה נוח?

מיכאל איתן: הם הולכים עם רשיון הנהיגה, הם לא יכולים לזוז בלעדיו.

אמנון לורך: כבר נתקלנו בזמנו, אני לא רוצה להגיד איזה עיר, אבל היא נקראת נתניה, שגנבו כמויות של תעודות זהות.

מיכאל איתן: האנשים האלה לא הצביעו.

אמנון לורך: יש חשיבות שלאנשים יהיה גם אמון בתהליך.

אילת פישמן: יש אמון בתהליך, כי התהליך הזה עבד עשרות פעמים בהצלחה גדולה.

אילת פישמן: הוא עבד בבחירות הכלליות ב-160 יישובים.

אמנון לורך: במערכת בחירות אחת.

אילת פישמן: לא נכון, מאז היה עוד פעם.

תמר אדרי: פעם היתה הוראת שעה, והיום זה החוק.

מיכאל איתן: קרן מסבירה לי שהיה טיעון לא להוסיף רשיון נהיגה, כי חובה להחזיק תעודת זהות.

מיכאל איתן: חברים, אנחנו רוצים שיעור השתתפות גבוה.

מיכאל איתן: אם אני בא לעסק פרטי, ואני צריך למכור, אני ארחיב את מעגל המזדהים.

מיכאל איתן: אני מעוניין שאנשים יצביעו.

מיכאל איתן: בן אדם שכח תעודת זהות, יש לו רשיון נהיגה.

מיכאל איתן: אני מפחד שתהיה פה תעשייה של זייפנים?

אמנון לורך: אפשר לקבל נתונים?

מיכאל איתן: לא רוצה נתונים, יש לי היגיון.

מיכאל איתן: אני מוכן להעמיד את ההיגיון שלי, לא את הנתונים.

גדעון סער: אחרי הבחירה הראשונה אכפת לך להביא?

מיכאל איתן: אני לא רוצה להביא את זה מההתחלה.

אמנון לורך: רק נתונים.

מיכאל איתן: בתור מומחה לבחירות במפלגת העבודה, כשאתה רוצה להרוויח קולות, מה יותר קל, ללכת לכפר ג'ת ולהביא משם עוד 100 קולות או לזייף 100 רשיונות נהיגה ולחלק ל-100 אנשים?

מיכאל איתן: למה שיזייפו רשיונות נהיגה.

אמנון לורך: סלח לי, אתה לא יודע איך זה עובד.

אמנון לורך: הבחירות האחרונות שעשיתי בנווה יעקב, הופיע אדון עם ערימה ענקית של תעודות זהות ואמר: באתי להצביע בשבילם, מה נטריח אותם לבוא לקלפי?

אמנון לורך: רשיונות נהיגה הוא יכול לייצר לעצמו.

מיכאל איתן: לא ייתנו לו להצביע, מי נותן לו להצביע?

אמנון לורך: הוא נכנס יוצא, נכנס יוצא, עם תעודת הזהות.

אילת פישמן: בשביל זה יש מזכיר שמזהה.

אמנון לורך: עם הכאפייה, עם הזקן והשטריימל, אני יכול לדמיין 20,000 מקרים כאלה.

גדעון סער: אם תחליט אחרי הקריאה הראשונה לעשות עוד משהו, נעשה עוד משהו.

אמנון לורך: אחרי הקריאה הראשונה תביא סטטיסטיקה של זיופים מהמשטרה של רשיונות נהיגה.

מיכאל איתן: כמה אנשים יזייפו רשיון נהיגה?

אמנון לורך: לא יודע, תשאל אותם.

אמנון לורך: אכפת לך לשאול אותם?

מיכאל איתן: (קורא סעיף 7 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)

קרן ויינשל: חייל יכול להצביע בדרכים שפירטנו וגם להציג תעודת החייל.

מיכאל איתן: (קורא סעיף 8 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005) (קורא סעיף 9 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005) מה אנחנו מבטלים?

קרן ויינשל: זה מה שקשור לבחירות חוזרות במקרה שיש בחירות ישירות לראש הממשלה.

קרן ויינשל: זה סעיף שהיה צריך להתבטל.

מיכאל איתן: (קורא סעיף 10 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)

קרן ויינשל: זה מיקום של קלפיות למאושפזים.

קרן ויינשל: בתי חולים וגם עובדי בתי החולים יוכלו להצביע שם.

קרן ויינשל: הם ביקשו שזה יהיה 30 יום לפני הבחירות ולא 42 יום.

תמר אדרי: זה יאפשר יותר זמן בין קבלת החומר עד שמוציאים אותו.

מיכאל איתן: מה זה "מהיום ה-30"?

גדעון סער: זה נותן עוד 12 יום להיערך.

מיכאל איתן: זה נותן פחות 12 יום למפלגות ולכל המעוניינים.

אילת פישמן: אלה קלפיות בבתי חולים.

מיכאל איתן: (קורא סעיף 11 מנוסח להכנה לקריאה הראשונה בהצעת חוק הבחירות לכנסת (תיקוני חקיקה), התשס"ה-2005)

גדעון סער: תמיד היה ויכוח מאיפה סופרים את ה-25 מטרים.

גדעון סער: פסקה (5) עוסקת בנושא הזה.

גדעון סער: אנחנו מציעים להגיד עשרה מטרים מהקיר החיצוני או מהגדר החיצונית.

גדעון סער: מצד אחד, לקבוע בדיוק מאיפה, מצד שני- - -

מיכאל איתן: הכול לפי הרחוק?

גדעון סער: במקום שבו יש בית ספר 10 מטרים מהגדר.

מיכאל איתן: הייתי בכל כך הרבה מערכות בחירות, אף אחד לא יעמוד בחוק הזה.

מיכאל איתן: אתה רוצה להרחיק אותם עשרה מטרים מהכניסה למקום שבו נכנסים לבית הספר.

גדעון סער: רציתי פחות.

מיכאל איתן: תגיד מהכניסה לבניין לא מהגדר החיצונית.

מיכאל איתן: מהגדר החיצונית, אתה מעביר אותם לצד השני של הכביש או עשרה מטרים מזווית הבית עם הבית השכן, ואף אחד לא יעמוד שם, זה לא הגיוני.

מיכאל איתן: המחשבה, שייתנו לאנשים לעבור בכניסה.

גדעון סער: אמרתי מחוץ לגדר, גם לא אמרתי שצריך עשרה מטרים.

גדעון סער: הסביר אמנון לורך איך יהיו תגרות נוראיות, ואי אפשר יהיה לשלוט על הסדר הציבורי.

אמנון לורך: כתוב 25 מטרים.

מיכאל איתן: הייתי כותב: מעשרה מטרים מהכניסה לבניין, ובאופן שלא תפריע את כניסת הנכנסים לקלפי.

מתי דרובלס: עשרה מטרים זה יכול לצאת בתוך חצר בית הספר.

גדעון סער: מיקי איתן, אתה מבלבל בין שני דברים.

גדעון סער: יש העניין איפה מותר ואיפה אסור, ואז נכון לגבי כל ההיקף של המבנה, לגבי כל אזור בית הספר.

גדעון סער: ויש הנקודה השנייה שאתה רוצה להרחיק מהכניסה.

גדעון סער: אלה שני דברים שונים, אבל אתה צריך לתת מענה לשניהם.

מיכאל איתן: הרציו בהוראה הזאת הוא בסך הכול שאנשים לא יתגודדו על כל מצביע וייפלו עליו ויבלבלו לו את המוח, שייתנו לו להיכנס חופשי.

מיכאל איתן: עשרה נציגי מפלגות עומדים בפתח צר של מטר, הוא צריך לעבור מסע ייסורים, וכל אחד מושך אותו, קח פתק וכן הלאה.

אמנון לורך: כך הם יישבו על המדרכה.

מיכאל איתן: אנחנו אומרים להם שיעמדו עשרה מטרים מהכניסה ויעשו מה שהם רוצים.

מיכאל איתן: מה שברור, שבנוסח הנוכחי זאת תקנה שהציבור לא יעמוד בה.

אמנון לורך: היום הנוסח הוא 25 מטר.

גדעון סער: השופט יפרש 25 מהגדר.

מיכאל איתן: גם היום לא עומדים בזה, וגם עשרה מטרים זה לא טוב.

מיכאל איתן: כל מרחק שהוא יותר רחב מהמדרכה הוא לא מתאים, אנשים רוצים לעמוד על המדרכה.

מיכאל איתן: אתה רוצה שהם יעמדו בצד השני של הכביש?

גדעון סער: נקודת המוצא שלי היתה, שמחוץ לגדר מותר הכול.

מיכאל איתן: לא כתוב כאן.

מיכאל איתן: מה אתה רוצה?

אמנון לורך: סלח לי, ביום הבחירות מותר תעמולה?

מיכאל איתן: לחלק פתקים מותר, ומותר לאנשים לדבר.

מיכאל איתן: מותר שכנוע אישי.

אמנון לורך: באת למדרכה, עד למרחק של העשרה מטרים מן הכניסה, האם שם הכול יהיה מלא דוכנים?

מיכאל איתן: יש דוכנים ממילא.

אמנון לורך: נכון, אף אחד לא מתווכח, ויהיו דוכנים גם הלאה.

אמנון לורך: אני שואל האם אתה רוצה לאפשר תנועה חופשית של האנשים, כן או לא?

מיכאל איתן: אני רוצה לאפשר כניסה חופשית.

מיכאל איתן: כל השאר מותר, כמו שאומר גדעון סער.

אמנון לורך: עד הכניסה שיהיה שוק, ובכניסה יהיה סדר.

אמנון לורך: זאת אומרת, במדרכה יחסמו בפניך את המעבר.

מיכאל איתן: היום יושבים ליד הכניסות.

מיכאל איתן: דלית דרור, בכמה קלפיות את מסתובבת בבחירות?

דלית דרור: בכמה.

דלית דרור: אני בוחרת ומסתכלת מה קורה בסביבה.

מיכאל איתן: בכל מערכת בחירות אנחנו רצים כמו עכברים מסוממים, לעשרות קלפיות.

דלית דרור: אתה לא רוצה שיבלבלו לך את המוח בשנייה שאתה נכנס.

רשף חן: 25 מטר מהבניין, אם יש חצר מגודרת, בכל מקום מחוץ לגדר, ובלבד שזה לא בטווח של עשרה מטרים מהכניסה לחצר.

מיכאל איתן: יש קלפיות שהן בבניינים שאין בהם גדר?

רשף חן: תיאורטית יכול להיות, כמעט ואין.

גדעון סער: לכן אמרתי מהקיר החיצוני.

רשף חן: 25 מטר מהבניין, ואם יש חצרים מגודרים- - -

גדעון סער: מה פתאום, יתחילו לספור עוד פעם?

רשף חן: תן לי לסיים משפט.

גדעון סער: אתה לא רוצה לשמוע מה היה תקציר הפרקים הקודמים.

רשף חן: 25 מטר מהבניין, ואם יש חצר מגודרת מחוץ לגדר, ובלבד שזה לא יהיה בטווח של עשרה מטרים מהכניסה לחצר.

גדעון סער: מה זה 25 מטרים מהבניין?

מיכאל איתן: זה דיון, בעל חשיבות רבה, שצריך להקדיש לו לפחות כמה שעות או ימים, לכן, שזה יהיה בקריאה השנייה והשלישית.

מיכאל איתן: אנחנו ערים לכך שיש כאן בעיה, נדון בה.

קרן ויינשל: פסקה (4), לגבי הגודל של מודעות הבחירות.

קרן ויינשל: זה מצוי בחוק התעמולה, ולא כאן.

מיכאל איתן: רבותי, מי בעד העברת החוק לקריאה ראשונה במליאה?

מיכאל איתן: מי נגד?

מיכאל איתן: בעד – פה אחד אושר להעביר לקריאה הראשונה במליאה הצעת חוק הבחירות לכנסת (תיקוני חקיקה), התשס"ה-2005.

מיכאל איתן: תודה רבה.

מיכאל איתן: הצעת חוק הבחירות לכנסת (בחירות של חברי ועדת קלפי), התשס"ה-2005, של חבר הכנסת יגאל יאסינוב (פ/3114)

מיכאל איתן: אנחנו עוברים להצעת החוק של יגאל יאסינוב.

יגאל יאסינוב: בישיבה שהיתה בשבוע שעבר השתכנעתי, ואנחנו משנים קצת רק לאותם אנשים שיש להם מצוקות מיוחדות ושיושב-ראש ועדת הבחירות קבע.

יגאל יאסינוב: זה צמצום ממה שהצעתי.

יגאל יאסינוב: אני מסכים לזה.

מיכאל איתן: הייתי מציע לכם בקריאה השנייה והשלישית לא להסתפק בביטוי "נסיבות מיוחדות", אלא לומר במפורש, שהשיקול של מי שצריך לאשר צריך להיות שנוצר מצב שבו- - -

יגאל יאסינוב: הוא לא יוכל להצביע, זה כבר כתוב.

רשף חן: כתוב: "קיימות נסיבות מיוחדות בגינן לא יוכל חבר ועדת הקלפי להצביע בקלפי באזור מגוריו".

קרן ויינשל: תבחרו בין שתי הגרסאות.

יגאל יאסינוב: לגבי שתי הגרסאות.

יגאל יאסינוב: צריך להחליט על אותה גרסה כשמדובר על הצבעה מול מזכיר, כי יכול להיות מצב, שחוץ מאותו חבר קלפי שמצביע אין יותר חברים בוועדת הקלפי, ואז צריך להשאיר את המזכיר.

אמנון לורך: הוא מצביע כמו כל מצביע אחר.

אילת פישמן: כל המצביעים מזדהים בפני המזכיר.

קרן ויינשל: זה לא רק עניין ההזדהות, זה עניין של המעטפה הכפולה.

קרן ויינשל: כולם מזדהים בפני המזכיר, אבל במעטפה הכפולה, בהסדרים האחרים- - -

מיכאל איתן: החוק הזה לא חל על המזכיר.

יגאל יאסינוב: במזכיר זה כבר קיים, זאת תוספת.

מיכאל איתן: מה ההבדל בגרסאות?

קרן ויינשל: מי חותם על המעטפה החיצונית ובפני מי הוא מצביע ממש – האם בפני כל חברי הוועדה, כולל המזכיר, או בפני המזכיר בלבד.

מיכאל איתן: אחת הסיבות השכיחות למקרים שזה יהיה, שחבר ועדת הקלפי יהיה שם לבד.

קרן ויינשל: מזכיר חייב להיות שם.

אמנון לורך: נתנו את הסמכויות למזכיר.

מיכאל איתן: אני לא מדבר על המזכיר, אני מדבר לעומת שאר החברים.

מיכאל איתן: הוא יכול להיות לבד.

אמנון לורך: לא, הוא לא יכול להיות לבד.

אמנון לורך: אין קלפי בלי מזכיר.

מיכאל איתן: אני לא מדבר על המזכיר, אני אומר בלי חברים נוספים.

מיכאל איתן: למה ייתנו לו את האישור להישאר?

מיכאל איתן: יגידו שאם הוא איננו אי אפשר להמשיך בהצבעה.

אמנון לורך: אני אזרח, מותר לי להצביע אם יש המזכיר.

מיכאל איתן: איך אתה רוצה שהוא יצביע?

אמנון לורך: כמו שמצביע כל אדם אחר, לא צריך פה גרסאות.

אמנון לורך: נכה מצביע מול המזכיר, בשביל מה צריך גרסאות?

אמנון לורך: זה להעמיס סתם על הנייר.

מיכאל איתן: זה לא סתם, זה עשרות אלפי שקלים להדפיס הוראות מיוחדות ללמד את כל המזכירים מה קורה בוורסיה כזאת.

אמנון לורך: במה שונה המצביע הזה מכל מצביע אחר?

יגאל יאסינוב: הוא לא שונה.

רשף חן: הוא הולך מאחורי הפרגוד, בוחר, מכניס את הפתק, סוגר, יוצא החוצה, עכשיו הוא צריך להכניס למעטפה חיצונית, מה זה משנה בפני מי הוא עושה את זה?

מיכאל איתן: תחשבו גם על היעילות, לא רק על הדקדקנות.

מיכאל איתן: כמה קלפיות יש בבחירות?

אילת פישמן: 8,000.

מיכאל איתן: את צריכה ל-8,000 איש מזכירים להסביר עוד נוהל חדש.

מיכאל איתן: את יודעת כמה כסף זה עולה?

אילת פישמן: הכוונה נורא פשוטה.

אילת פישמן: בכל מקום בחוק שיש הצבעה במעטפות כפולות, יש הפסקה הזאת של איך ממלאים את המעטפה החיצונית: יש שם הכללים, יש שם נציגויות, יש שם מזכירים.

אמנון לורך: אפשר להפנות למקום האחר?

אילת פישמן: אפשר להפנות.

אמנון לורך: כולנו מסכימים.

אמנון לורך: לא צריך לכתוב, רק תפני.

מיכאל איתן: בעד איזה גרסה אתה?

אמנון לורך: גרסה ב'.

מיכאל איתן: נגמר העניין.

גדעון סער: הנוסח שצריך להיות בסעיף 116 יט.

גדעון סער: (א), במקום "לא יוכל" זה "נבצר".

גדעון סער: "לא יוכל" זה דבר עתידי, ו"נבצר", כשכלו כל הקיצים.

קרן ויינשל: שמתי את זה, כי הוועדה החליטה לא להחליט אם יהיה אישור מראש או אישור בדיעבד, לכן בחרתי בשפה הזאת.

גדעון סער: הגדרתי בדיוק כך.

קרן ויינשל: הגדרת "נבצר" אבל אמרת, שהוא יוכל גם מראש וגם בדיעבד.

גדעון סער: לא רציתי לתחם מראש את הנסיבות, האם זה יהיה תוך כדי יום הבחירות, אדם יראה שהוא לא יכול, כי אז כבר תהיה תעשייה, אבל כשאת אומרת "לא יוכל" את מרמזת לסוג אחד של סיטואציה, שאדם בא וכבר פונה מראש.

גדעון סער: צריך להגיד "נבצר".

מיכאל איתן: תשנו ל"נבצר".

מיכאל איתן: מי בעד העברת החוק לקריאה ראשונה במליאה?

מיכאל איתן: מי נגד?

מיכאל איתן: בעד – פה אחד הוחלט להעביר לקריאה ראשונה במליאה את הצעת חוק הבחירות לכנסת (בחירות של חברי ועדת קלפי), התשס"ה-2005

מיכאל איתן: אושר פה אחד.

מיכאל איתן: תודה רבה.